Újra nyert a Perutz
A sérülésből visszatérő Skriba Máté büntetőjével győztesen hagyta el a játékteret az NB III-as labdarúgó-bajnokság hatodik fordulójának záró találkozóján a Perutz FC, mely egy küzdelmes, kilenc sárga lapot hozó bajnokin gyűrte le a Kaposvárt.
Perutz FC – Kaposvári Rákóczi 1-0 (0-0)

Pápa, Perutz stadion. V.: Derdák. Perutz FC: Dénes – Nagy T., Zsirai, Bence, Szalai – Köles, Iványi (Skriba, 53.), Szilágyi (Oláh, 59.), Sandal (Molnár, 85.) – Hanzl, Kalász. Edző: Weitner Ádám. Kaposvári Rákóczi: Pogacsics – Lakatos (Zólyomi, 80.), Eleven (Mayer, 46.), Zvara (Orsós, 80.), Bíró, Borbély, Czuczi, Harsányi, Palkovics (Szederkényi, 80.), Gál, Kondor (János, 63.). Edző: Nagy Tamás.

Abban a tudatban lépett pályára a pápai csapat, hogy ha sikerült volna legyőzni a Kaposvárt, akár hat helyet javíthattak volna 12. pozíciójukon. Weitner Ádám vezetőedző merítési lehetősége sokat javult az elmúlt hetekhez képest, melynek köszönhetően Sandal Dominik már ott volt a kezdőben.

Kiegyenlített játékot hozott az első tíz perc, melynek végén Hanzl átlövése zúgott el a jobb felső mellett. Öt perccel később ismét a vendég kapu előtt alakult ki veszély, egy szabadrúgás után Zsirai csúsztatása hagyta el a jobb kapufa mellett a játékteret. Fél óra játék után Nagy tette haza röviden a labdát, Dénesnek kellett kijönnie a kapujából és csak sárga lapot érően tudta szerelni a kaposvári játékost, a szabadrúgásból nem alakult ki komoly veszély. Igazi férfias küzdelmet hozott az első 45 perc, melyet hat sárga lap színesített.

Képgaléria: Perutz FC–Kaposvári Rákóczi labdarúgó-mérkőzés

Szünet után öt percet kellett várni egy óriási hazai gólszerzési lehetőségre, Kalász húzta meg a bal oldalon majd középre tálalt, ahol az egyik vendég védőről lepattanót labdát Pogacsics védte. Egy óra játék után megint a szélekről sikerült zavart okozni a kaposvári védelemben, Nagy Tamás középre adására azonban nem érkezett senki. A 76. percben egy beadás után Harsányi rántotta le a néhány perccel korábban pályára lépő Skribát, a jogosan megítélt tizenegyest a sértett a kapu közepébe vágta (1-0). A hajrához közeledve egy beadást Mayer fejelt keresztbe a kapu előtt, amivel utolsó puskaporát is ellőtte a Rákóczi.

Weitner Ádám: Tisztában voltunk a Kaposvár képességeivel, tudtuk, hogy nehéz meccs lesz. Próbáltuk megakadályozni a labdakihozatalukat, fegyelmezetten futballoztunk és egészséges agresszivitással igyekeztünk labdát szerezni. Egy jogos tizenegyessel megnyertük a mérkőzést, amiért sokat tettünk. A harmadik tétmeccsünket nyertük meg, öt meccsen nem kaptunk gólt, ez az út, amin szeretnénk továbbhaladni.

Nagy Tamás: Jól feltérképezte egymást mindkét csapat, érdekes volt ellenfelünk harcmodora, profin mentek el addig a határig, amit még a játékvezető engedett. A játékszervezésünk nem volt pontos, a hátul épített támadásokkal is vannak még gondjaink, egy kis nüansz hiányzott a jobb eredményhez.

A Perutz csapata szeptember 12-én 16 órai kezdéssel az éllovas BVSC otthonában lép pályára.
labdarúgó NB III Perutz FC kaposvári rákóczi